钦定古今图书集成/明伦汇编/官常典/第409卷 > 铁连
## 钦定古今图书集成/明伦汇编/官常典/第409卷 > 铁连

按《元史》本传：铁连，乃蛮人也，居绛州。祖伯不花为宗
王拔都王傅。铁连魁伟寡言，有谋略，早岁宿卫王府。
拔都分地平阳，以铁连监隰州。中统初，调平阳马步
站达鲁花赤。至元初，宗王海都叛，廷议欲伐之。世祖
曰：“朕以宗室之情，惟当怀之以德，其择谨密足任大
事者，往使焉。”左右以铁连对，遂召见，语及大事，铁连
应对称旨，帝嘉其辩慧，曰：“此事非汝不可，然必先诣
拔都蒙哥铁木王所，相与计事而后行”，使二人副之。
铁连既奉命，欲直造海都境，视其虚实，然后议于诸
王。副者弗从，曰：“上命我辈先议于王，今遽造敌境，不
可。”铁连曰：“亲承密旨，汝辈违则当诛。”副者惧而从之
行。既至海都，日召宗亲宴饮，将伺其隙谋害之。铁连
乃厉声斥之曰：“且食勿语，望语言脱口相摭为罪耶！”
良久，海都曰：“直哉！”酒半，铁连求衣为欢。海都嘉其雄
辩，将解与之。其妃止之，以皮服二袭付之，因语其属
曰：“为使者当如是矣。”厚赠以行。既至拔都蒙哥铁木
王所，具告以故。王曰：“祖宗有训，叛者人得诛之。如通
好不从，奉师以行天罚，我即外应掩袭，剿绝不难矣。”
铁连还，悉以事闻，因言于帝曰：“海都兵繁而锐，不宜
速战。来则坚垒待之，去则勿追自守既固，则无虞矣。”
帝深然之，敕所受海都皮服，全饰以金，凡朝会宜服
以表示焉，其赏赐不可胜计。后屡使拔都王所，道遇
海都游兵副者前行，失对，遇害。铁连后至曰：“我为天
子使，可以非礼犯之耶？”游兵语屈，乃曰：“前者伪使，此
真使也。”释之遂独得还。帝尝谓侍臣曰：“有铁连，则朕
之宗族将不失和矣。”海都觇伺拔都王为备已严，意
乃帖然。《铁连》始终凡四往返，历十四年。帝谓铁连曰：
“在朝官之要重者，惟汝所择。”对曰：“臣志在王室，其事
未办，不敢奉命。今臣母在绛州，老且病，得侍朝夕，幸
也。”诏从其请，授绛州达鲁花赤。至元十五年，平阳李
二谋乱，铁连捕问，尽得其状。中书奏进其秩，帝曰：“铁
连岂惟能办此耶！”加宣武将军。至元十八年，病卒于
官，年六十四。子荅刺带嗣，官信武将军、同知大同路
总管府事。